Bačík, Branislav, predseda Výkonného výboru Fondu národného majetku SR (2013-12-16):
Ďakujem pekne za slovo, pán predseda Národnej rady Slovenskej republiky. Vážený pán poslanec Miškov, som prekvapený z vášho vystúpenia. Ale samozrejme rešpektujem, tu sme v snemovni, ľúbivo sa rozpráva, ešte ľúbivejšie sa možno počúva. Ale budem k vám taký istý úprimný, ako ste boli aj vy ku mne teraz pred chvíľu z tohto miesta. Na vašu prvú otázku, že vláda Roberta Fica hrá divadlo a rôzne hry o zrušení fondu a že bolo vyhlásenie a fond naďalej funguje. No vláda Roberta Fica vo svojom programovom vyhlásení vlády sa zaviazala, že zruší Fond národného majetku. A zruší ho takým spôsobom, aby boli vylúčené akékoľvek ekonomické, obchodné a právne riziká. Toto hovorí programové vyhlásenie vlády. Súčasné vedenie Fondu národného majetku prijalo uznesenie, kde sa hovorí o ukončení činnosti Fondu národného majetku. Za týmto účelom výkonný výbor fondu následne uskutočnil verejné obstarávanie, nadlimitnú zákazku, ktorá sa nazývala Komplexné poradenstvo pre ukončenie činnosti fondu. Toto verejné obstaranie prebehlo transparentne, bolo úspešne ukončené a dnes prvé vedenie Fondu národného majetku začalo činnosti, ktoré súvisia s ukončením činnosti fondu. A poradca bol vybratý za tým účelom, aby pri ukončení tak závažnej inštitúcie, ako je Fond národného majetku Slovenskej republiky, ktorý má 20-ročnú históriu, sa predišlo následkom, ktoré boli pri rušení obdobných inštitúcií v iných krajinách, mám na mysli Česko, Poľsko a tak ďalej. Na vašu druhú otázku, privatizáciu, že vláda Roberta Fica chystá privatizáciu majetku. No pýtam sa, o akej privatizácii hovoríte, keď my hneď po nástupe sme zrušili všetky privatizačné rozhodnutia, ktoré ste, pán Miškov, vy vydali, vydali ako bývalý minister hospodárstva, v súvislosti s teplárňami a s ostatným majetkom, ktorý ešte na fonde zostal?! (Reakcia z pléna.) Keď ste teraz zo svojej lavice zakričali Telekom, no áno, s majetkovou účasťou Slovak Telekom-u uvažovalo aj bývalé vedenie pani Bubeníkovej, ktoré tak isto chcelo odpredať 34-percentný podiel Slovak Telekom-u, ale zistili ste, že to nejde urobiť priamym predajom, privatizáciou, ale že sa to dá urobiť len prostredníctvom IPO, to znamená, že sa bude táto emisia predávať cez Burzu cenných papierov. A následne ste zistili, že k tomuto ale treba urobiť novelu zákona o privatizácii. No z tohto titulu, aj teda z titulu, že padla vláda Ivety Radičovej, ste nestihli sprivatizovať na fonde, čo tam všetko zostalo. A na záver sa vrátim k tej analýze, ktorá zostala po vašich kolegoch, ktorá nebola vo výške 10 000 eur, ale 20 000 eur. Táto analýza obsahovala, alebo tento dokument bol zložený obsahovo zo 40 listov, kde polovička tohto, tejto analýzy hovorila a opisovala pôsobnosť fondu a jeho úlohy vyplývajúce zo zákona a následne výstupom tejto analýzy, ktorou sa dnes pýšite a ktorú by ste mohli predložiť ako minister hospodárstva, bývalý, do parlamentu a ste tak neurobili. Aj keď to zdôvodňuje tým teda, že nasvedčovali tomu iné, iné skutočnosti, prečo ste tak urobiť nemohli, tak táto analýza, jej výstupom bol zákon o zrušení fondu, ktorý mal 10-paragrafové znenie, a hovorilo sa o rušení fondu tak, že miesto ministerstva hospodárstva prečiarkneme, pardon, miesto Fondu národného majetku Slovenskej republiky sa ruší a napíše sa ministerstvo hospodárstva. No ak vy si myslíte, že toto je rušenie fondu a 2,5 mld. euro, ktoré Fond národného majetku spravuje, pri svojich problémoch, ktoré mu vystali z privatizácie, to znamená, že tam je cirka 180 aktívnych súdnych sporov, kde niektoré sú v neprospech fondu až tak, že sú vo výške 50 a 70 mil. eur, no ak vy si takto predstavujete, že takýmto spôsobom by sa mal zrušiť fond, že všetky tieto problémy len hodíte na ministerstvo hospodárstva, no tak, nehnevajte sa na mňa, ale ja som rád, že sa, že k tomuto nedošlo. A pevne verím, že tak ako bude ukončená činnosť fondu, ako som uviedol v úvode, že v spolupráci s poradcom bude pripravený vládny návrh zákona, ktorý pôjde v riadnom legislatívnom konaní na vládu Slovenskej republiky, ktorý predloží minister hospodárstva na vládu a neskôr do parlamentu, tak pevne verím, že potom môžme diskutovať o tých rizikách a úskaliach ktoré budú súvisieť v rámci ukončenia činnosti fondu. Preto vás, vážené panie poslankyne a páni poslanci, chcem požiadať, aby ste v čase, keď tento zákon bude predložený do parlamentu, venovali mu pozornosť a v rámci druhého čítania mali k nemu pripomienky. Ďakujem pekne.